L-ewwel midalja għal San Marino fl-istorja tal-Olimpjadi Is-Slovakka, Zuzana Rehak Stefecekova, rebħet il-midalja tad-deheb fit-Trap tan-nisa fejn saħansitra rreġistrat rekord Olimpiku. Hija għelbet lill-Amerikana, Kayle Browning, li kienet il-favorita li tirbaħ din il-kompetizzjoni li kient sparatura fuq 50 plattin. Is-Slovakka laqtet 43 filwaqt li l-Amerikana kissret wieħed inqas meta d-disa' set kien detrimentali għaliha meta naqset li tolqot żewġ plattini filwaqt Stefecekova ma laqtitx wieħed. Kien f'dak il-punt li ntrebħet u ntilfet il-midalja tad-deheb hekk kif fl-10 set iż-żewġ tiraturi laqtu l-ħames plattini. Il-midalja tal-bronż intrebħet minn Alessandra Perilli ta' San Marino li laqtet 29 plattin. Perilli poġġiet lil pajjiżha fuq il-mappa tal-Olimpjadi hekk kif kienet l-ewwel midalja mirbuħa f'istorja ta' 61 sena ta' parteċipazzjoni. Min-naħa ta' Stefecekova, din hija pulizija ta' 37 sena fejn rebħet il-fidda f'Beijing 2008 u f'Londra 2012 iżda falliet l-Olimpjadi ta' Rio 2016 minħabba t-twelid ta' binha.